  Майя Бывальцева «Бадӟым этнографи диктантэз» ужрадлэн нимлыко сайтаз онлайн амалэн гожтон понна туэ ньыль нунал висъяське. Радъясьёс верамъя, азьвыл со понна одӥг нунал гинэ висъяське вал. Нимысьтыз радъям площадкаосын этнографияя тестирование 2-тӥ шуркынмонэ ортчоз. Нош онлайн амалэн тодон-валанъёсты эскерыны 2-тӥ шуркынмонысен (10:00 мск) 5-тӥ шуркынмонозь (10:00 мск) луоз. Ужрадлы йылпумъянъёс лэсьтозы 12-тӥ толсурлы. Юанъёслы шонер валэктонъёсты но тужгес ӵем пумиськылӥсь янгышъёсты азьвылгес шараялозы – 10-тӥ шуркынмонэ.  Кылем арын «Бадӟым этнографи диктантэз» онлайн амалэн 200 сюрслэсь трос адями гожтӥз. 2016-тӥ арен ӵошатыса, лыдпус 4 поллы йылӥз. Нош оглом ужрадэ Россиын но СНГ-е пырись кунъёсын оглом 367 сюрс адями пыриськиз. 2018-тӥ арын ужрад нош ик калыккуспо луоз.  Тодэ вайытом, кылем арын Удмуртиын «Бадӟым этнографи диктантлы» акцилы кырӟан кылдытӥзы, нош туэ - эктон.  Пусъём, «Бадӟым этнографи диктантэз» Россиын ортчытъяны кутскизы Удмуртиысь Йӧскалык политикая министерстволэн кичӧлтэмезъя.  Тегъёс: Мерлык Дышетон Ижкар Удмуртия этнография йӧслыкъёс  